მოდრჟიცე

მოდრჟიცე () — ქალაქი ჩეხეთის რესპუბლიკის სამხრეთ მორავიის მხარეში. მოდრჟიცე ბრნო-ვენკოვის რაიონში მდებარეობს.

გეოგრაფია
მოდრჟიცე ქალაქ ბრნოდან სამხრეთით, დაახლოებით 6 კილომეტრში მდებარეობს. ქალაქი დიე-სვრატკას ხეობაშია გაშენებული. ქალაქი მდინარე სვრატკას მარჯვენა ნაპირზეა.

ისტორია
მოდრჟიცე ისტორიულ წყაროებში პირველად 1141 წელს არის მოხსენიებული. აქაურ ციხესიმაგრეს მაშინ ოლომოუცელი ეპისკოპოსები ფლობდნენ. XIII საუკუნეში ტერიტორიაზე გერმანელი ახალმოსახლეები დასახლდნენ და ადგილობრივ სლავებს შეერივნენ.

XX საუკუნის პირველი ნახევრისთვის მოსახლეობის უმრავლესობას სწორედ გერმანელები შეადგენდნენ. მეორე მსოფლიო ომის შემდეგ სხვა ქალაქების მსგავსად გერმანელები მოდრჟიცედანაც გააძევეს. მათი ადგილი მალევე დაიკავეს ჩეხმა ახალმოსახლეებმა. 

მოდრჟიცეს ქალაქის სტატუსი 1994 წელს მიენიჭა. 

ღირსშესანიშნაობები
ქალაქის მთავარი ღირსშესანიშნაობა წმინდა გოტარდის ეკლესიაა. ეკლესია XII საუკუნის ბოლოსა და XIII საუკუნის დასაწყისში ააგეს. რომანული სტილის ეს ნაგებობა მთლიანად აღადგინეს 1780-იან წლებში. ტაძრის ეზოში დგას ბაროკოს სტილის სამრეკლო. 1880 წლამდე ეკლესიის გარშემო სასაფლაო იყო. წმინდა გოტარდი მებაღეობის მფარველ წმინდანად ითვლება, პილიგრიმები ეკლესიაში ყოველი წლის 5 მაისს, წმინდანის ხსენების დღეს იკრიბებიან.

ცნობილი ადამიანები
ქრისტიან მაიერი (1719–1783) — ასტრონომი
ლეანდერ ჩერნი (1859–1944) — ენტემოლოგი
ირჟი ვენტრუბა (1950–2021) — ნეიროქირურგი და პოლიტიკოსი

რესურსები ინტერნეტში

სქოლიო

კატეგორია:სამხრეთ მორავიის მხარის ქალაქები